
AVIZ

asupra proiectului de Lege pentru modificarea art.20665 din 
Legea nr.571/2003 privind Codul fiscal
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia pentru politică economică, reformă şi privatizare a fost sesizată, spre dezbatere şi avizare, cu proiectul de Lege pentru modificarea art.20665 din Legea nr.571/2003 privind Codul fiscal, trimis cu adresa nr. PL-x 554 din 9 noiembrie 2010, înregistrată sub nr. 21/309 din 11 noiembrie 2010. 
Senatul, în calitate de primă Cameră sesizată, a adoptat iniţiativa legislativă în şedinţa din 4 octombrie 2010.
Conform prevederilor art. 75 din Constituţia României, republicată, şi  ale art.92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este  Cameră decizională.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, Comisia a dezbătut iniţiativa legislativă menţionată mai sus, în şedinţa din  16 noiembrie 2010.

  Membrii Comisiei au examinat proiectul de lege supus avizării, expunerea de motive, avizul favorabil al Consiliului Legislativ trimis cu adresa  nr. 369 din 6 aprilie 2010 şi punctul de vedere al Guvernului transmis cu adresa nr. 1593 din 21 iunie 2010 prin care nu susţine adoptarea acestei iniţiative legislative.
Cu prilejul dezbaterilor, membrii Comisiei pentru politică economică, reformă şi privatizare au constatat că iniţiativa legislativă nu se justifică întrucât în cazul comercializării ,,tutunurilor prelucrate marcate" cu timbre achiziţionate în România se presupune că acestea au fost deja introduse în sistemul de accizare, dar lipsa documentelor care să ateste provenienţa produselor (acestea fiind confiscate) va genera suspiciuni în privinţa calităţii.
  Totodată, introducerea  măsurii  de  valorificare  a produselor din tutun confiscate, chiar dacă se propune numai pentru tutunurile prelucrate marcate, va atrage: creşterea cheltuielilor de administrare, întrucât va fi necesară în primul rând stabilirea autenticităţii marcajelor, iar în al doilea rând, instituirea unui sistem special de valorificare a produselor din tutun confiscate şi chiar aplicarea unor marcaje speciale în condiţiile în care nu există documente justificative de provenienţă; accelerarea acţiunilor autorităţilor competente pentru urmărirea şi controlul asupra valorificării produselor confiscate şi revenirea la un sistem deja practicat care s-a dovedit mai puţin eficient faţă de măsura distrugerii produselor confiscate.
  De asemenea, membrii Comisiei au mai constatat că măsura distrugerii produselor din tutun confiscate se înscrie în practica comunitară, care se aplică în cazul tuturor produselor accizabile eliberate pentru consum şi care sunt confiscate.
Faţă de considerentele susmenţionate, membrii Comisiei pentru politică economică, reformă şi privatizare au hotărât, cu unanimitate de voturi,                   avizarea negativă a iniţiativei legislative.

În raport cu obiectul şi conţinutul său, proiectul de lege face parte din categoria legilor ordinare.  
                 PREŞEDINTE,
      SECRETAR,      
 
                Mihai TUDOSE                                            Horia GRAMA    
Consilier parlamentar,
     Anca Chiser

